ಬ್ಯೂಟಿ ತಾಪ್ಸಿಯ `ಸೂರ್ಮಾ’ವತಾರ!

ಮುಂಬೈ: ‘ಸೂರ್ಮಾ’ – ಹಿಂದಿ ಚಿತ್ರ ನಿರ್ದೇಶಕ ಶಾದ್ ಆಲಿಯ ಪ್ರಥಮ ಜೀವಿತಗಾಥೆ ಆಧಾರಿತ ಚಿತ್ರ. ಇತ್ತೀಚೆಗೆ ಸೆನ್ಸಾರ್ ಮಂಡಳಿಯಿಂದ ‘ಯು’ ಸರ್ಟಿಫಿಕೇಟ್ ಪಡೆದ ಸೂರ್ಮಾ ಚಿತ್ರ, ನಮ್ಮ ಖ್ಯಾತ ಹಾಕಿ ಆಟಗಾರ ಸಂದೀಪ್ ಸಿಂಗ್ ಕುರಿತ ಬಯೋಪಿಕ್ ಆಗಿ ಮೂಡಿದೆ. ಫ್ಲಿಕರ್ ಸಿಂಗ್ ಎಂದೇ ಪ್ರಸಿದ್ಧಿ ಪಡೆದ ಸಂದೀಪ್ ಹಾಕಿ ಅಂಗಳದಲ್ಲಿ ಗರಿಷ್ಠ ಮಟ್ಟದ (145 ಕಿಮೀ.) ಡ್ರ್ಯಾಗ್ ಫ್ಲಿಕಿಂಗ್ ಮಾಡಬಲ್ಲ ಕೆಲವೇ ಅಂತರಾಷ್ಟ್ರೀಯ ಹಾಕಿ ಪಟುಗಳಲ್ಲಿ ಒಬ್ಬರು.

ಸೂರ್ಮಾ ಚಿತ್ರದ ನಾಯಕ ದಿಲ್ಜಿತ್ ದೊಸಾಂಜ್ ಹಾಗೂ ನಾಯಕಿ ತಾಪ್ಸಿ ಪನ್ನು ಹಾಗೂ ಅಂಗದ್ ಬೇಡಿ ಪ್ರಮುಖ ಪೋಷಕ ಪಾತ್ರದಲ್ಲಿ ಕಾಣಿಸಿಕೊಂಡಿದ್ದಾರೆ. ಅಚ್ಚರಿಯ ಸಂಗತಿ ಎಂದರೆ ಚಿತ್ರೀಕರಣದ ವೇಳೆ ಖುದ್ದು ಸಂದೀಪ್ ಸಿಂಗ್ ಹಾಗೂ ಸಹೋದರ ಬಿಕ್ರಮ್ ಜಿತ್ ಸಿಂಗ್ ಹಾಜರಿದ್ದು, ನಟ-ನಟಿಯರಿಗೆ ಹಾಕಿ ಕುರಿತು ಟಿಪ್ಸ್ ನೀಡಿದ್ದಾರೆ. 2018ರ ಉತ್ತರಾರ್ಧದಲ್ಲಿ ತಾಪ್ಸಿಯ ಸಾಲು ಸಾಲು ಚಿತ್ರಗಳು ಬಿಡುಗಡೆಗೆ ಸಿದ್ಧವಾಗಿದ್ದು, ತಾಪ್ಸಿ ಸೌತ್ ಸಿನಿಮಾದ ‘ಮೋಸ್ಟ್ ವಾಂಟೆಡ್’ ಹೀರೋಯಿನ್ ಆದರೂ ಅಚ್ಚರಿ ಇಲ್ಲ!

ತಾಪ್ಸಿ ಸದ್ಯಕ್ಕೆ ಹಿಂದಿಯಲ್ಲಿ ಮುಲ್ಕ್, ತಡ್ಕಾ, ಬದ್ಲಾ, ಮನ್ ಮರ್ಜಿಯಾ ಚಿತ್ರಗಳಲ್ಲಿ ನಟಿಸಿದ್ದು, ತೆಲುಗಿನ ನೀವೆವರೋ, ತಮಿಳಿನ ಕಾನ್ ಚಿತ್ರಗಳು ಕೂಡ ಬಿಡುಗಡೆಗೆ ಸಿದ್ಧವಾಗುತ್ತಿವೆ. ಸೂರ್ಮಾದಲ್ಲಿ ತನ್ನ ಪಾತ್ರ ಬಹಳ ಚಾಲೆಂಜಿಂಗ್ ಆಗಿದ್ದು, ಬಾಕ್ಸಾಫೀಸಿನಲ್ಲಿ ಹಿಟ್ ಆಗಲಿದೆ ಎಂಬ ಭರವಸೆ ವ್ಯಕ್ತಪಡಿಸಿದ್ದಾಳೆ ಬ್ಯೂಟಿ ತಾಪ್ಸಿ!